נילי שלו

נילי שלו (באנגלית: Nili Shalev, נולדה ב-11 בנובמבר 1969, א' בכסלו ה'תש"ל) היא דיפלומטית ומנהלת, שמילאה מגוון תפקידים בכירים בשירות הציבורי בישראל ומכהנת כיום כמנכ"לית מכון הייצוא הישראלי. נולדה בירושלים לד"ר סוזי רונן, רופאת עיניים במרכז הרפואי שערי צדק ולבנימין רונן איש מחשבים ויועץ לעסקים. בשנת 1987 סיימה את לימודיה התיכוניים בבית הספר התיכון על שם מיי בויאר בירושלים. התגייסה לצה"ל ושירתה בחיל האוויר כחוקרת מודיעין אוויר. לאחר סיום שירותה למדה לתואר ראשון ולתואר שני באוניברסיטה העברית בירושלים. היא סיימה בהצטיינות תואר ראשון ביחסים בין-לאומיים, ובהמשך שני תארים שניים: אחד במנהל עסקים עם התמחות בייזום עסקים ובשיווק והאחר, בתקשורת ועיתונאות. בשנת 1995 החלה לעבוד במשרד המסחר והתעשייה, שם מילאה תפקידים מגוונים ומרכזיים במהלך השנים. נשואה לעיתונאי חמי שלו (אביה של העיתונאית טל שלו מנישואיו הראשונים). אם לשתי בנות. מתגוררת בגבעתיים. שלו מילאה מגוון תפקידים ניהוליים, ביצועיים ודיפלומטיים בשרות הציבורי הישראלי ובתעשייה; עסקה בממשקים שבין הסקטור הפרטי לסקטור הציבורי, במיקוד בתחומי פיתוח עסקי בין-לאומי, קשרי חדשנות ומחקר ופיתוח. ב-1995 הצטרפה למשרד התעשייה והמסחר, לאחר סיום קורס נספחים מסחריים. בשנים 2001-1998 שימשה יועצת מקצועית לשניים ממנכ"לי משרד התעשייה והמסחר (ד"ר ראובן חורש ודב מישור). כמו כן מונתה בתקופה זו כדירקטורית מטעם המדינה בחברה לביטוח סיכוני אשראי (בסס"ח), שם הייתה חברה בוועדת האשראי ובוועדת הביקורת של בסס"ח וליוותה את הליך הפיצול וההפרטה של החברה. בשנים 2004-2002 עברה ללשכת המדען הראשי במשרד התעשייה והמסחר, שם ניהלה את קרן ההֵזְנֵק, שהוקמה במטרה לתמרץ קרנות הון סיכון להשקיע בחברות חדשות. בשנים 2008-2004 מונתה לנספחת מסחרית באוסטרליה ובניו זילנד, מטעם משרד התעשייה, המסחר והתעסוקה. לאחר שובה לישראל יצאה לחל"ת ובשנים 2010-2008 עבדה כמנהלת שיווק בחברת פתרונות המים, מיה, מקבוצת אריסון. בשנת 2010 - שבה למשרד הכלכלה והתעשייה וניהלה את קורס הצוערים של המשרד. לאחר מכן הקימה את מחלקת כלי סיוע במִנהל סחר חוץ במשרד התעשייה, מסחר ותעסוקה. במסגרת תפקידה, הופקדה על ההקמה והניהול של המחלקה לכלי סיוע לתעשייה במִנהל סחר חוץ, שמטרתה לתמוך בפעילות שיווקית של חברות ישראליות בחו"ל. בשנים 2016-2011 כיהנה מטעם משרד הכלכלה כציר כלכלי של ישראל בצפון אמריקה (האישה הראשונה שמונתה לתפקיד זה). במסגרת תפקידה הייתה אחראית על קידום הקשרים הכלכליים בין ישראל לבין מדינות צפון מזרח ארצות הברית, ופעלה לסייע לחברות ישראליות במימוש הזדמנויות עסקיות בשוק האמריקאי. עם חזרתה לישראל מונתה כמנהלת מינהלת ISERD, מנהלת המו"פ למול האיחוד האירופי ברשות החדשנות. במסגרת תפקידה הייתה אחראית על קידום ההשתתפות התעשייתית והאקדמית הישראלית בתוכניות המו"פ האירופיות. שלו ייצגה את העמדה הישראלית בתוכנית מול הנציבות האירופית והובילה את המשא ומתן וההערכות לקראת כניסת ישראל לתוכנית המסגרת הנוכחית - הורייזון אירופה (אנ'). בשנים 2022-2020 כיהנה שלו כסמנכ"לית בינלאומית ברשות החדשנות. משנת 2022 - היום (2024) - משמשת שלו בתפקיד מנכ"לית מכון הייצוא הישראלי (אשה ראשונה בתפקיד מזה 64 שנים). מכון הייצוא הישראלי משמש כזרוע הביצועית של משרד הכלכלה ושל ממשלת ישראל לקידום היצוא הישראלי ברחבי העולם, ומטרתו לסייע לחברות וליזמים בפריצה לשווקים בין-לאומיים באמצעות התשתית השיווקית והעסקית שמעמידים המכון והמדינה לטובת משימה זו. שלו חברה בחבר הנאמנים של קרן פורום העתיד גרמניה-ישראל. אתר האינטרנט הרשמי של משרד הכלכלה והתעשייה/מינהל סחר חוץ - נילי שלו (דף אישי) נילי שלו מנכ"לית מכון היצוא בוועידת היי-טק של רשת 13, סרטון בערוץ "מכון הייצוא", באתר יוטיוב, 18 ביולי 2022 יהודה קונפורטס, האם נתוני יצוא ההיי-טק מאפשרים לבטא אופטימיות זהירה?, אנשים ומחשבים, 12 במאי 2024 דוברות המשרד, נילי שלו, מונתה למנכ"לית ISERD, באתר משרד החדשנות, המדע והטכנולוגיה, ‏9 באוקטובר 2016 וואלה כסף, נילי שלו מונתה למנכ"לית מכון היצוא. לראשונה, לצד יו"ר מכון היצוא איילת נחמיאס ורבין תכהן מנכ"לית. זו הפעם הראשונה בה יכהנו שתי נשים בתפקידי הניהול של מכון היצוא הישראלי., וואלה, 3 באפריל 2022